**Joshua Kimmich** (\* 8. február 1995, Rottweil, Nemecko) je nemecký futbalový obranca, od roku 2015 pôsobí v nemeckom klube FC Bayern Mníchov. Počas pôsobenia v Bayerne Mníchov sa vypracoval medzi najlepších hráčov na svojom poste.

V reprezentačnom drese si zahral na Majstrovstvách Európy v roku 2016, na Konfederačnom pohári FIFA v roku 2017 a na Majstrovstvách sveta v roku 2018.

Kimmich je považovaný za nástupcu nemeckého pravého krajného obrancu Philippa Lahma, ktorý bol dlhoročnou oporou Bayernu Mníchov i národného tímu.

V sezóne 2019/2020 bol Kimmich po zisku treble s Bayernom Mníchov zaradený do Tímu roka UEFA, FIFA FIFPro Men's World11 a bol menovaný obrancom sezóny Ligy majstrov UEFA.

Klubová kariéra
---------------

V mládeži hral v klube VfB Stuttgart. Odtiaľ zamieril k RB Leipzig (Lipsko) za čiastku 500-tisíc eur, aj keď si Stuttgart zaistil možnosť spätného odkúpenia za čiastku 750-tisíc eur. V rokoch 2013 až 2015 pôsobil v Lipsku v druhej ligovej súťaži. V januári 2015 sa dohodol s Bayernom Mníchov na prestupe a s klubom podpísal zmluvu platnú od júla 2015. Bayern za jeho prestup zaplatil poplatok vo vyške 7 miliónov eur.

Debutoval v augustovom zápase 1. kola domáceho pohára proti FC Nöttingen pri výhre 3:1. Debutový zápas v Bundeslige si za Bayern odkopal 12. septembra 2015 v bavorskom derby proti Augsburgu, keď pri výhre 2:1 odohral záverečné minúty ako náhradník za Philippa Lahma.

Zranenie niekoľkých stopérov prinútilo Guardiolu nasadiť Kimmicha do stredu obrany do páru s Holgerom Badstuberom. Následne Bayern dostal za štyri stretnutia jediný gól a uhral remízu 0:0 na pôde Leverkusenu. Kimmich na nezvyčajnom poste uspel aj zásluhou adaptácie na Guardiolov systém, ktorý potlačil Kimmichovu slabinu v podobe jeho výšky 1,76 metra, obmedzujúcu jeho hru proti fyzicky disponovaným protihráčom ako napr. útočníkom.

21. mája 2016 Kimmich odohral celý finálový zápas o nemecký pohár proti Borussii Dortmund.Obrana v zložení Kimmich- Boateng čelila útočníkovi Pierrovi-Emerickovi Aubameyangovi a inkasovala trikrát, avšak finále dospelo po výsledku 3:3 za 120 minút do penaltového rozstrelu. Kimmich svoju penaltu síce nepremenil, jeho spoluhráči však jeho zaváhanie napravili a trofej vybojovali.

Reprezentačná kariéra
---------------------

Reprezentoval Nemecko v mládežníckych kategóriách U17, U18, U19 a U21.

V novembri a decembri roku 2022 sa predstavil na Majstrovstvách sveta, ktoré organizoval Katar. V základnej zostave trénera Hansa-Dietera Flicka mal mať po boku buď İlkaya Gündoğana alebo Leona Goretzku v pre Nemcov klasickom rozostavení 4–2–3–1. Prvé skupinové stretnutie dňa 23. novembra prinieslo prekvapivú porážku 1:2 s Japonskom, ktoré Nemecko porazilo prvýkrát. V druhom stretnutí o štyri dni neskôr so Španielskom čelil Pedrimu a Gavimu, dvojicu násťročných tvorivých záložníkov v súperových radách. Kimmich obstál, nebezpečnou strelou preveril brankára Unaie Simóna a pomohol k remíze 1:1. Nemecko 1. decembra porazilo Kostariku 4:2, ani jedno z mužstiev však do osemfinále nezamierilo.

Štýl hry
--------

Kimmich je univerzálnym futbalistom schopným zahrať na pravom kraji obrany aj zálohy a tiež v strede obrany alebo v strede poľa v úlohe defenzívneho stredopoliara. Pre schopnosť útočiť a brániť bol prirovnávaný k Philippu Lahmovi, s ktorým si v závere Lahmovej kariéry aj zahral. Disponuje slušnou technikou a taktickou inteligenciou. Tým a dobrým čítaním hry dokáže kompenzovať rýchlostný deficit proti rýchlejším útočníkom. Ďalšou devízou je dobrá, napríklad aj prekvapivá a riskantná prihrávka, ktorú využíval tréner Pep Guardiola a ktorý stál za Kimmichovým včlenením do základnej zostavy.

Úspechy
-------

### Klubové

Bayern Mníchov
* Bundesliga – 2015/16, 2016/17, 2017/18, 2018/19, 2019/20, 2020/21
* DFB-Pokal – 2015/16, 2018/19, 2019/20
* DFL-Supercup – 2016, 2017, 2018, 2020
* Liga majstrov UEFA – 2019/20
* Superpohár UEFA – 2020

### Reprezentačné

Nemecko U19
* 1. miesto na Majstrovstvách Európy U19 – 2014

Nemecko
* 1. miesto na Konfederačnom pohári FIFA – 2017

### Individuálne

* Cena Fritza Waltera – 2013 (strieborná medaila), 2014 (bronzová medaila)
* Najlepšia zostava sezóny Bundesligy: 2018/19
* Tím sezóny Bundesligy podľa kickeru – 2018/19, 2019/20, 2020/21
* Zostava sezóny Ligy majstrov UEFA – 2017/18, 2019/20
* Najlepší obranca sezóny Ligy majstrov UEFA: 2019/20
* Tím roka podľa UEFA – 2020
* Najlepšia jedenástka podľa ESM – 2018/19
* Svetová jedenástka FIFA FIFPro – 2020

Referencie
----------

1. 1 2  UEFA.COM. *Joshua Kimmich: Champions League Defender of the Season | UEFA Champions League* [online]. UEFA.com, 2020-10-01, [cit. 2023-08-28]. Dostupné online. (po anglicky)
2. ↑   *Is Bayern Munich's Joshua Kimmich the world's best right-back?* [online]. bundesliga.com - the official Bundesliga website, [cit. 2023-08-28]. Dostupné online. (po anglicky)
3. ↑   *Joshua Kimmich - Titles & achievements* [online]. www.transfermarkt.com, [cit. 2023-08-28]. Dostupné online. (po anglicky)
4. ↑  BRASSELL, Andy. How Bayern's Joshua Kimmich became the new Philipp Lahm. *The Guardian*, 2020-08-18. Dostupné online [cit. 2023-08-28]. ISSN 0261-3077. (po anglicky)
5. ↑  TELFORD, Stuart. *Joshua Kimmich: From Stopgap Defender to Game-Changing Midfielder* [online]. Bleacher Report, [cit. 2023-08-28]. Dostupné online. (po anglicky)
6. 1 2  JIANG, Allan. *Joshua Kimmich: Have Bayern Munich Overvalued German Prospect?* [online]. Bleacher Report, [cit. 2023-08-28]. Dostupné online. (po anglicky)
7. ↑  ZEITUNG, Süddeutsche. *Transfer - FC Bayern holt Joshua Kimmich* [online]. Süddeutsche.de, 2015-01-02, [cit. 2023-08-28]. Dostupné online. (po nemecky)
8. ↑  *Joshua Kimmich über sein Debüt*, YouTube kanál FC Bayern München, cit. 2020-08-03
9. ↑   *Douglas Costa anchors Bayern comeback* [online]. ESPN.com, 2015-09-12, [cit. 2023-08-28]. Dostupné online. (po anglicky)
10. ↑  WHITNEY, Clark. *Joshua Kimmich Emerges as the Silver Lining to Bayern Munich's Defensive Crisis* [online]. Bleacher Report, [cit. 2023-08-28]. Dostupné online. (po anglicky)
11. ↑   *Fullkrug salvages draw vs. Spain, but Germany still have problems up top* [online]. ESPN.com, 2022-11-27, [cit. 2023-08-28]. Dostupné online. (po anglicky)
12. ↑   Germany beat Costa Rica but crash out of World Cup. *BBC Sport*. Dostupné online [cit. 2023-08-28]. (po anglicky)
13. 1 2 3 4 5  SCOTT, Lee. *A tactical analysis of Bayern Munich's great hope, Joshua Kimmich* [online]. 2016-12-05, [cit. 2023-08-28]. Dostupné online. (po anglicky)

Iné projekty
------------

Commons
* Spolupracuj na Commons Commons ponúka multimediálne súbory na tému **Joshua Kimmich**

Autoritné údaje: * GND: 118615778X
* VIAF: 3075155832963533490000